钦定古今图书集成/理学汇编/文学典/第061卷 > 廖融
## 钦定古今图书集成/理学汇编/文学典/第061卷 > 廖融

按《衡州府志》：“融字元素，衡阳人，隐衡山。与任鹄、凌蟾、
王正己相友善，皆一时名士。融有《梦仙诗》曰：‘琪水扶
疏系辟邪，麻姑夜宴紫皇家。银河旌节摇波影，珠阁
笙箫吸月华。翠凤引游三岛路，赤龙齐驾五云车。星
移犹倚虹桥立，拟就张骞搭汉槎’。王正己赠之诗曰：
‘病起坐当秋阁迥，酒醒还对夜涛寒。炉中药熟分僧
饮，枕上琴闲借客弹’。”左司谏某之诗曰：“未向漆园为
傲吏，定应明代作征君。传家奕世无金玉，乐道经年
有典坟。积雨小舟横别浦，隔花幽犬吠深云。到头终
为苍生起，休恋耕烟楚水滨。”融不乐进取，不苟势利，
乃独耽于山水，自为诗，有曰：“《云穿捣药屋》，雪压钓鱼
船。”亡何卒。刺史何承矩葬之，进士郑铉志其墓。